Je Vuillaumes d’Abbens, chevaliers, fay savoir à touz... que je tieng en fié et en chasemant de la noble dame Lore, çay en arriers femme le noble baron Jehans, comte de Bourgoigne et signour de Salins, le pont de Orselle sous Abbens et le pontenaige, et le port de l’abergement que y est, et tout quantque fait y ay de edifiz et de cressance et ferai je et li miens, en prel, en champ, en bois, en rivieres, en molins et en fours et en toutes autres choses, et dix maignies d’omes à Viler-Saint-Gorge, et Hugue, mon serjant, de Viler-Saint-George, et quantque je ai en ladite ville. Et de ces choses je suis hons à ladite dame, sauve la feauté à mes nevours d’Abbens et la feauté à mon amey signour de Monfacon. Et ces choses je promet à ladite dame Lore loiament et à bone foy garantir, franches et quites d’autre fié. En tesmoignaige de ceste chose, je ay mis mon seel pendant en ces presentes lettres, que furent faites en l’an de l’incarnation Nostre Signour qui corroit par mil doux cenz sexante et douze, ou mois de joing.